**AMI RAKHONNDDAR ZANVCHE**

**(Gõychea meklleponnachea disa nimtan)**

Tambdde matye khatir, panchveam xetam khatir

Vhanvteam zhorim khatir, dhanvteam lharam khatir

Gõyam tujea osimit sobaye khatir

Devak mhojem vondon, Devak mhojem noman.

Sasvot daiza khatir, sonsnikayeche sonskrutaye khatir

Bhavponnachea ekvotta khatir, khaxelea osmitaye khatir

Gõykar mhunn zolmol’lea khatir

Upkari hanv Deva, argam tuka Dhonia.

Ponchavon vorsamchea meklleponna khatir

Zal’le udorgoti khatir, zoddlo’lea iexa khatir

Kel’lea borea vavra khatir

Obhimani hanv Saiba, dhadoxi hanv Deva.

Itlench mhojem magnnem, lhanxea mhojea Gõyam khatir

Devan tuka sodanch rakhchem, dhorm-zatichea bhed-bhavampasun

Svarthi “Builders”hanchea ghatki nodrepasun

Fottkiream rajkornnareamchea polkeam nattkampasun.

Itlench mhojem magnnem, Gõykar mhunn hanvem jievchem

Purvozamkoddlean melloi’lem daiz fuddle pillgek pavovchem

Soglleank aplea mota promannem jievpak bhag mellchem

Rochnnarachea bagemtulea fulache ami rakhonndar zanvche.

**Golda Gracias**