**FUDDLE PINDDKEK. . . MHOJI DENNGI**

Mhoino Novembracho . . . Tarikh don . . . hanv vorsavolliche sonvoye pormonnem cementerint ubem asam. Mis evchench zalam. Gaiona pongoddan gaion suru kelam. Punn mhojem mon khoim tori sanddlam. Dolle dukamnim bhorlea, kalliz upkari bhavnnamnim cheplam, toklent onek vichar dhanvtat. Amkam soddun gel’leam amchea ghorcheamcho, soiream-daireamcho, ixtt-mitramcho ugddas jivo zala. Tannim kel’le upkar dolleam mukhar ietat. Khorench tannim amchem jivit rongounk ani fulounk nam kai ?

Ani amche avoi-bapui . . . tankam ami koxim visrot? Amchea pasot kitem mhonn korinastonam tannim dovorlam kai? Apli akh’khi jinn amche pasot khorchilea. Jivitachem dor ek voros. . . dor ek dis . . . dor ek ghoddi amcheach khatir jieleant. Apnnamkuch khali keleant ani amchem jivit sompurnnponnan bhorun amkam dhadoxi keleant. Tannnim amkam fokot bhangram-xingram, bhattam-bensam, poixe-oddko osli sonvsarik sompoti dovrunuch girest keleant oxem nhoi punn uncha molachem daiz dilam. Amchea voddilamnim amcher bore sonskar keleat, aplea jivitachea moladik onnbhovan amchem jivit folladik kelam, amchea kallzant Devachea okhondd bhavarthachim bimyam kil’loileant. Ani itlench nhoi amcheant lipun aslolea gunnank ani tankink vollkhun ani parkhun teo odik folladik zaupak tim dis-rat vavurleant. Amkam vaddovpak ani xikoupak tannim kitlo thokos ghevunk nam kai? Tannim dil’lo mog ani opurbai mezunk zata? Tannim kaddlolea trasamchem ani kel’lea tyagamchem mol korunk zata?

Devan dil’leam vividh gunnamnim ani purvozamnim dil’lea daizan ami girest zaleanv. Amchea modleam kitleaxanch zannank bori bud’h, zannvai, kolponam xokti osle bore-bore gunn asat. Tor heam omolik gunnamchi girestkai amchea mornnam uprant amchea vangdda fonddant ghevun voch’chi nhoi. Heam soglleamcho xevott amchea vangddach zaucho nhoi mhonn jivim astonach somazant boreponn haddunk tancho upeg korunk vavrum-ia. Hi sasai ami fuddle pinddke meren pavoum-ia.

Mis somplem. Mhojem zodd zal’lem mon ani kalliz atam lhov zalem. Novi umed mhojeant rigli. Ghorchi vatt dhortanam, Deva lagim hanvem itlench maglem: “Dhonia, ho sonvsar sanddun vetanam, to odik fulovunk ani follvont korunk mhaka Tujem margdorxon, kurpa ani adhar di.”

**Golda Gracias**