**FUDDLE PILLGEK AMI KITEM XIKOITOLIM?**

Junacho mhoino lagim pavtam-pavtam sogllinch toyarek lagtat.Huske veg-veglle, anvdde veg-veglle, umedi veg-veglleo. Punn soglleamchoch bovall…. soglleamchich dhamvpoll.

Xetkamti aplea xeta vavrant veost tor gorvam-rakhnneamk gotte- khompi xinvpacho husko. Xallecheam bhurgeank ani xikovpeank portun xallek vochpachi umed. Ani avoi-bapaink bhurgeank novim pustokam ani xallecheo her gorjecheo vostu gheupacho bovall.

Anik hatunt vaitt asa tori kitem? Burgeank noveo ani unch molacheo vostu divop vaitt? Tanchem ginean vaddovpak, porikxent odik gunn mellpak vavrop chukichem? Na. Punn avoi-bapui ani xikxokanchi zapsaldarki itleamtuch somponam. Bhurgeank odik gunn(marks) mellche, xallechem nanv voir sorchem mhunn ami zaito thokos ghetat. Anik gheunkuch zai. Punn bhurgeank monisponnachea rostean cholpak xikovunk ami visortat kai? Tanchea kallzant doya-maya, sot, monisponn osleam tot’vanchim biyam ghalpak ami fattim urtat kai?

Paskamche porbe disa Sri Lankent ghoddlole ghoddnnen amchim kallzam hal’loilim, dhukhoilim. Tin igorzamni ani tin “Luxury hotel”amnim” bomb ghalun kitleamxanch niropradi monxancho jiv ghetlo. He ghatki khoimcheach desantle zanv, khoimcheach dhormache vo pongddache zanv, tankam konnech monisponnacho dhorm xikoilo nam kai? Tanchea voddilamnim vo xikxokamnim doya, kaklult oslim tot’vam tanchea monant ruzoilim nant kai?

Sri Lankent ghoddlole he ghoddnnecher bariksannen topasnni kortokuch kollun aile kim he atonkvadi tornatteamni unch’lea panvd’dea voilem xikop kel’lem ani itlench nhoi tantuntle kaim zann bhailea desant xikun ailole. Punn koslem hem xikxonn? Kiteak upkarleo heo podveo ani ginean ? Ami kitli-i xiklolim asum, zor amchea kallzant dves xizta ani mon himvsechea bhavnamni hulpota tor taka koslench mol nam, kosloch orth nam.

Tor amchem xikxonn amkam khoim vhorta? Tantunt kitem unnem poddta kai?

Ami amche fuddle pillgek gineanan vaddoitanam tamkam monisponnak sobta tosleam tot’vamnim jievpakui xikov-ia.

**Golda Gracias**