**HEA PRACHITACHEA KALLAR**

“Taka khursar mar, Taka khursar mar”mhojinch utram mhojea kanar poddlim ani hanv zagem zalem. Konnak khursar marunk sodtalem kaim hanv? Ani kiteak?

.Hea proxnacho zobab mhoje lagim aslo kai? Hanv chintunk poddlem. Ani ho prachit kall mhaka hea vicharachi zap sodpak avhan korunk laglo.

Don hozar voir vorsam poilim, vell ailo tednam, tea kallache lok ani khud Tache vangddi legit Jezucher portole, negar gele, Taka viklo,Tacher formonn marlem ani xevttak Taka khursar ekttoch soddun bhieun pois dhanvle.

Punn aiz itlea kalla uprant amchea modem hench ghoddonam kai? Amchea ghorabeant, xezareak, vavra zagear, somazant dusreank khursar khillaipak ami zobabdar zavunk nant ? Jezu niropradhi mhonn Pilat aplea ontoskornantlean zanna aslo. Punn apli zhut’ti ani podvi soddunk taka avghodd zalem. Apli kodel sambhallpak to Jezucher formonn marpak toyar zalo.

Mhojea jivitant kitle favtt hanvem mhozo faido sambhallpak Pilata bhaxen tokli haloilea? Somazant podvechea zagear asloleamxim ixttagot dovorpak tanchea kortubamkodde durlokx kelam? Kednam tori sota khatir zhuztat tankam sangat dila? Tor mhojea ani Pilata modem koslo forok?

Kitle favtti ami amchem nanv rakhpak, nokri sambhallpak amchea vavra zageavoileam vangddeamxim beimanponnan vagonant kai? Voddilam laguim boreponn sambhallpa khatir kaideam add choltoleam korneamkodde dolle dhampun kaim nokllo zal’le porim sonvong korinant kai? Konnui choltolea fottingponnacher tallo ubharta zalear taka tenko divche bodla “hanv taka vollkhoch nam” mhonn Pedru bhaxen negar vochonant kai?

Judasan rupeachea tis nanneamche axek lagun Jezuk viklo ani “ghatki Judas” zalo. Zaite favtti poixamche, bhattam-besamche, podveche axen ami amcheam ghorcheamcho, ixttamcho ghatt ghevun Judasachea pavlamni cholonant kai?

Ghorantleam zantteamcho, koxttovtoleam ixttamcho ami kitle favtti sangat soddumk nam kai? Tankam eksurponnant uddounknant kai? Jezu bhaxen khontim-dukhim modem tankam sanddunknant kai?

Hea prachitachea kallar Jezuchea koxttam mornnacho ugddas kortanam amcheai jivitacher nodor marum-ia. Ak’kho sonvsar ghoddie ami bodlunk pavchim nant punn amchem mon tori bodolpacho proitn korum-ia.

**Golda Gracias**