**JIVITACHI KANNI CHALU DOVRUM-IA**

Choddxeam soglleam kannyeank ek survat asta ani ek xevott. Hea sonvsarantle amche jivitache kannyekui survat ani xevott asa. Ami sogllim zolmotat, jietat, hanstat, roddtat ani ek dis ho sonvsar soddun vetat. Magir hi jivitachi kanni hangach sompta. Punn hi kanni fuddem vhorunk, ghoddye amchea jivitachi nhoi punn dusreamchea, amchean adar zaunk ieta kai? Konnachea kallki jivitant amcheam tyagam vorvim bhorvomxachem ek novem kirnn fankovunk zata kai?

Dor vorsa hozaramni dadle, bailo ani bhurgim “life saving organ transplant” hachi vatt pollet-pollet ho sonvsar soddun vetat. Amchea Bharotantuch protek vorsa panch lakh lok gorjeche kuddiche avyov ( important body organs) ibaddlolean mortat. Bholaikechea mollar hem ek vhodd avhan punn dubhav viret hea avhanak fuddo korpak zaite proitn chol’leat.

Agostache 13ver dor vorsa amchea Bharotant “ Kuddiche avyov dan korpacho dis” (Organ Donation Day) mhunn palltat.

Tor “Avyov Dan” mhonnje kitem? Zaite favtti kaim zannamche kaim kuddiche avyov ibaddtat ani tanchi bholaiki bigoddta. Tankam aplem sodamchem jivit jievunk kottin zata. He ibaddlole avyovamchea zagear dusre bore te ghalpachi goroz poddtta. Hea oslea gorjechea vellar kaim zann vhodd tyag korunk mukhar sortat. Te aplea kuddichea avyovachem dan korpak toyar zatat. Hakach ami avyovamchem dan korop oxem mhonntat.

Amchean kuddiche khoimche avyov pratiropann korun ( transplant of organs) dusreamk vaprumk ietat? Kidney, lungs, heart valves, liver, pancreas, cornea, bone tissues, adi. Konnache kuddiche avyov amchean pratiropann korum ietat? Eka monxachea mornna uprant, thoddeach vella bhitor vo zor konnui “brain dead” zalo zalear tache avyov amchean konnui gorjevontak vaprum etat. Ken’nai ghorchim-bi aplea lagxil’lea gorjevontak aple kuddiche avyovachem dan kortat. Punn kaim favttim, kaim lok avyov vikpacho dhondo kortat ani he babtint amkam chotraen ravchem poddtta.

Dor vorsa, Avyov Dan Dis ami kiteak monoitat? Hacho ud’dex itloch kim amkam zonn ekleak hea akantachea prosnnachi zannvik as’chi ani he mollar aslole amchea monantle dubhav ani addechim kolponam pois zanvchim. Toxench ho dis amkam zonn ekleak he dixen vichar korpak huskaita ani amchean ghoddtta te bhaxen vavrunk vinonti korta. Devan dil’lem jivit omor korpak hi amkam ek vhodd sondi nhoi kai ?

Ami avyovamchem dan kortat tankam manan lekhchi goroz kiteak dusream khatir aple kuddichem avyovamchem dan korop khup kottin. Tanchi kornni vhodd ani tyag mhahan. Khorea jivitantle te khore ‘heroes’.

**Golda Gracias**