**MOGALL KALLIZ--- DOYALL HAT**

“If we have no peace, it is because we have forgotten that we belong to each other”.

-Mother Teresa

Mother Teresa hea sonvsarak ontorlear Setembrache panchver solla vorsam bhortat. Punn ticho vavr, tichem sonmorponn, tinnem kel’li seva-chakri azunui amchea kallza-monant jivi asa. Aizui tichem nisvarthi jivit sonvsarachea konxa-konxantlea monxeank sfurti diit asa, seva-chakrechea rostear cholpak huskait asa.

Mother Teresa munis kullak Devachem ek vhodd dennem. Tichem jivit ek kanni---ek khori kanni---mogachi ani kakutichi.

Mother Teresachem khorem nanv Agnes Gonxha Bojaxhiu. Ticho zolm Augostache 27 ver,1910 vorsa Skopje hea ganvant, adlea Yugoslavia hea dexant eka bhoktivont ghorabeant zalo. Bara vorsamchea piraeruch tinnem madre zaun aplem jivit Devak bhettoupachem tharailem.

18 vorsanche piraechi astanam ti Irelandak geli ani “Sisters of Loreto” sonsthent bhitor sorli. Kaim vorsam Darjeeling ani Kolkota hanga xikoilea uprant okosmat ek dis tinnem Devacho ulo aikolo ani tea uleak zap divpak ti Kolkota xarantlea zhopoddpottint ravtoleam goribantlea gorib –dublleamchi seva korpak geli. Ani xevott meren tanchi seva korop hench zaun gelem tichem jivit ---tichem karia.

Durbolleant, sanddleleant, piddek sampoddleleant tinnem Devacho rupkar pollelo ani tanchi monapasun seva keli. Somazan sanddloleank, bhairailoleank tinnem fokot aplea ghorantuch nhoi pun aplea kallzant zago dilo—mog dilo.

Dexan toxem ak’hea sonvsaran tichea hea vavrak lagun vhodd-vhodd inamam diun ticho bhovman kelo—tika vakhannli. Punn heam soglleam vhoddleam podancho ani bhovmanacho tichea sadea ani khaltea jivitacher kosloch porinnam zalo nam; moro sor tichem jivit khalteponnacho ani sadea ponnacho nomunno zaun urlem.

“Missionaries of Charity” hi sonstha tinnem suru keli ani he sonsthecheo madri aiz fokot zhopoddpottentleam bhurgeanchoch samball kortat oxem nhoi punn soddlelea bhurgeancho, koddachi pidda zal’leancho , bhurgeamni sanddlolea avoi-bapaimcho, somazan bhairailolea munxamchoi samball kortat ---munisponnan vagoitat.

Aiz tika fokot Catholic Igorzuch man dita oxem nhoi pun ak’kho sonvsar tika “Saint of the gutters” mhunn vakhanntta.

Heach mhoineachea 8ver ami amchea sorgest Maiechea zolmacho dis monoitat. Mother Teresa hinnem saibinn maiechi fokot puza keli nam ,pun tinnem tichi dekh ghetli ani aplea jivitantlean ti dakhoili. Saibinn maieche bhaxen ti khalti ani sadi ravli ani seva-chakrich aplea jivitacho maz kelo.

Mother Teresa hinnem amkam seve-chakrecho, doyallponnacho, dusreanchea huskean bhorlolo rosto dhakoilo. Teach rostean ami cholum-ia.

Mother Teresa bhaxen ami mogall kallzachim ani doyall hatanchim zaun-ia.

**Golda Gracias**