**NATALAM―JIVITAK BHORVANSO**

Krist Raiache porbe uprant ietlea Aitara thaun Krist Ienneacho Kall suru zata. Hea kallachi ani magir ietle te dobajik Natalamche Porbechi vatt ami vhodda umedin pollet astat. Hi porob amchea kallza-monant ek novo bhorvanso upzoita. Monxeachea kalloki, patki ani niraxi jivitant uzvadd fankoita. Amkam Jezucho zolm fokot ek itihasik ghoddnnich nhoi, punn hi ghoddnni amkam bhavarteank Devachea ogonnit mogachi bhasavnni dita.

Natalam ani Natalamchea kallar vapurtat teo poromporik vostu zanv tem Natalamche zhadd vo noketr, gaitat tim gaionam vo kortat tim khannam hanchem modem kitem tori sombond asa kai? Hancho soglleamcho orombh koso ani ken’na zalo kai? Hea vixim zaiteo sobit kanneo asat.

Mhoje avoin mhojea bhurgeponnant mhaka oxich ek kanni (legend) sangloli ticho mhaka azun ugddas zata.

Khup-khup vorsam poilim Andy nanvamcho ek onath bhurgo aplea sunnea sangata ekttoch jietalo. Aplem “mouth organ” vazovun eka xaramtlean dusrea xarant bhonvot don poixe ekttaitalo ani aplea sunneamchem ani aplem pott to bhortalo.

Ximyamcho kall aslo. Akantachi thonddi poddloli. Dantank dant apttotale. Andy osoch bhonvtam-bhonvtam aimorechea vellar eka novea xarant pavlo. Dusrea disa Jezuchea zolmachi porob asli. Ti xubh rat evchich zal’li. Sogllo lok umedin aslo. Andyn chintlem: “Hea vellar hanvem mhojem organ vazoilear bhonvtonncho lok umedichea nettar mhaka don poixe ghaltolo.” Tannem aplea organak hat ghatlo ani vazouvpak tonddak lailem. Punn kitem sangtolo, organ bigoddlolem ani tantuntlean besur avaz ietalo. Ietole-vetole taka ragan pollevunk lagle ani vegim-vegim pavlam marunk lagle. Babddo Andy sarkoch nirxelo. Dolle dukamnim bhorle. Punn avchit, Carol nanvamchi ek lhan, gorib choli, khoimchean mhonn konn zanna, thoim pavli. Tinnem taka dhir ani bhorvanso dilo: “Tum roddum naka, faleam Natalam. Dev hatuntlean kitem tori vatt dakhoitoloch.” Punn khontibhorit avazan Andyn mhonnlem :“Kitem ani borem ghoddtolem he ximyamche rati?’’ Ani roddot-roddot tosoch upaxi pottar to nhidlo.

Ani khoreamnich ek ojap ghoddlem. Sorgimchean ek Anj Boddvo ailo ani tannem Andychea moddlo’lea organak ani Carolachea onttank hat lailo. Magir to thoimchean nanch zalo.

Natalamcho dis udelo. Pois igorjecheo ghantti vaztaleo. Andy vegim-vegim uttlo. Tachi nodor aplea organacher poddli. Tannem tem hatant dhorlem ani nokllot apleam onttank lailem. Ani kitem. . .tantuntlean sobit sur ievpak lagle. Tea avazan Carol uttlem ani khoxechea nadar gavunk laglem. Itlo godd ani modhur avaz konnech kednanch aikunk naslolo. Ietlo-vetlo thambun tanchim gitam aikunk laglo ani khuxal zaun tankam poixe divunk laglo. Andy ani Carolak thodde-bhov poixe mellunk lagle ani hea fuddem ken’nach tancher porot vaitt dis aile nam. Ani sangtat te bhaxen hangacheanuch poileam “Christmas Carols” hanchi survat zali.

Dubhava viret hi ek kanni . . . Punn kanni BHORVANXEACHI ani DEVACHEA OPRIMIT MOGACHI.

*Hanv tumkam soglleank Khuxalbhorit NATALAM ani sontosbhorit NOVEM VOROS anvddetam.*

**Golda Gracias**