**NOVEM VOROS --- NOVI UMED**

2020 voros somplem. Punn dubhava viret, hea vorsant zaiteam zannank zaiteam bhaxecheam oddchonnink, prosnank fuddo korcho poddlo. Konnank mahamarecho tor konnank duddvancho, konnamchi nokri geli tor konnamchim mogachim monxam ontorlim.

Atam 2021 voros udelam, novea vorsachi survat zalea. Hem novem voros koxem astolem, tem amkam kitem ghevun ailam tem sangunk konnuch nokllo. Punn novea vorsak ievkar ditanam amchea monachi itlich toyari korum-ia: Jivitant voir-sokol zatlench, sukh- dukh ietlench punn ami Devacher patyevun amchim pavlam marit ravum-ia.

Oxich umed ani bhavarth Jim, hea tornatteachea monant aslo. Hi ek novlamchi kanni nhoi punn 1912 vorsachea “Olympics” khellant ghoddloli khori ghoddnni. Novea vorsak sfurti divpi, niraxi monak umed haddpi .

1912 vorsacheo “Olympics Games” suru zal’leo. Jim, Amerikeche Oklahoma prantant ravpi ek khellgoddi. To Olympicsant “track and field” hea khellant aplea desacho protinidhi aslo.

Khella sortichea (competition) adle rati Jiman apleak dusrea disa lagtoleo soglleo vostu toyar dovorloleo. Dusrea disa sokallim, to veginch uttun toyar zavpak laglo. Punn kitem. . . Tache dhanvpache moche konnem tori chorun vhel’le. Jima lagim anik mocheamchi par nasli. To chintunk poddlo, punn har manun ghevunk to toyar naslo. Apleak khoim tori moche mellot kai mhunn to sodunk laglo. Sodtam-sodtam taka eke “garbage bin”ant don moche mell’le. Punn ek mocho matso vhodd aslo. Jiman vell kaddlo nam. Tannem eka paiank don mei ghalun dhanvpache sortint bhag ghetlo. Anik sangpachem mhollear taka te sortint don bhangra podokam (medals) favo zalim.

Amchea-i jivitant ghoddie ken’na nam ken’na oddchonneo ietleo, prosn uprastole. Ten’na ami kitem korchem? Jimache bhaxen amchea jivitachi “race” dhanvot ravum-ia. Hea novea vorsant, oddechim nibam diupachim soddun, ami umedichim monxam koxim jieupak Dhonia Deva lagim boll magum-ia.

**Golda Gracias**