**PAKATTEAMCHE UBE KHALA**

“Zor amkam fuddarak ami amcheam bhurgeamchea ugddasant urlolim zai tor aiz ami tanchea jivitant aschi goroz.”

Hea vorsai-i sodanche sonvoye pormonnem ami Novemberache 14ver ‘Bhurgeamcho Dis’ vhodda dobajean monoitolim, bhurgeamchea manak kaim karyavolli kortolim, tankam inamam vanttolim, khavpak ditolim ani ho dis itleamtunch sompoitolim.

Hanv ek xikovpinn aslolean, fattlim kaim vorsam hanvem bhurgeam sangata sarleant. Bagent zoxim veg-vegllea rongachim fulam toxench xallentui veg-veglleam vagnnukechim, tore-torecheam gunnamnim bhorlolim bhurgim. Kaim bhurgim xikpant nanv zoddtat tor kaim khella-mollar gaztat. Kaim zann chitrakolent aple gunn dakhoitat tor kaim songitachea mollar mukhar sortat.

Punn mhaka osoi onnubhov aila kim kaim bhurgeamchem kitem-i kelear mon xikpant lagonam nhoi mhunn khellant. Soglloch vell uchamboll. Haka challoi taka mar. Bezobabdarponnan vagop, vaitt vyesonank bolli poddop. Tankam bud’d (intelligence ) nam oxem nhoi, punn tanchem mon khoim tori sanddlam, kosle tori oddchonnint te poddleat

. Osleam bhurgeank ken’nai lagim apovun vicharlear “Tumi kiteak xikonant? Tumkam tumcho fuddar porzollit zal’lo naka ?” Niraxi ani khonti zaun te kaim vell ogich ravtat ani magir tanchea tonddantulean utram etat: “Teacher, amger ghora kodden mummy ani daddy sodanch zhogoddtat”. Tor ani konn eklo mhunnta:“Mhoji mummy char vorsam poilim amkam soddun geli ani tichea tensionan daddy dis-rat soro pieun boball marta”. Anik eklo huskar soddit ud’dgarta: “Teacher, mhozo daddy bottir asa ani mummy London. Mhoji bhoinn ani hanv doganch ghorant asat”.

Ghorant zor osli poristhiti tor heam bhurgeamchem mon tharear koxem astolem? Heam bhurgeank avoi-bapaicho favo to mog mellunk nam nhoi mhunn ghorabeachi surokxa. Bhattam-besam, girestkai sogllem asunui tanchem jivit ritem ani orth naslolem zalam.

Ek favtt hanv mhoje ixttinnik bhett korunk tanger gel’lem. Ixttinnichea ghora lagsaruch konnem tori ek sobit-sundor bonglo bandla. Bonglo khorench dolleant vochpa sarko. Bandavoll ani bandkam’ vakhannpa sarkem. Hanvem mhoje ixttinnik mhunnlem: “Ho bonglo bhitorui khup sobit astolo nhoi?” Ixttinnin zap dili: “Hoi, khup sundor. Tuka zai zalear bhitor vochun pollevum-ia. Hanv ghorachea dhoniank vollkhotam”. Punn tinnem fuddem mhunnlem: “This is a beautiful house, no doubt, but it is a broken home”. Hanv mhoje ixttinnichea tonddak pollet urlem. Uprant ti mhonnuk lagli: “Sonvsarantli soglli girestkai ani zhogzhog hea ghorabeak ekttaim dovrunk xoklo nam. Avoi-bapui doxim zalim; hacho porinnam bhurgeamcher zaun tim vaitt rostear pavleant. Borem margdorxon naslolean tim vaitt veosonamchim gulam zaleant.”

“Vontti ghor bandtat punn kallzam ghorabo ghoddtat”. He mhunn’nnecho orth mhaka tea vellar somzolo. “Mhoje xallentlim kaim bhurgim ek-ek favtt bezobabdarponnan kiteak vagtat kai?” Hea prosnacho zobab hoch kai ?

**Golda Gracias**