**TUMINCH TANKAM XIKOYAT…**

Nirnnoya vellar budhvont

Akanta vellar dhirvont

Gorjevontam mukhar doyall

Koxttovtoleam sovem movall.

Sotachea rostear cholunk

Addkhollincher zoit vhorunk

Nisvarthiponn sambhallunk

Zababdaren sodanch jieunk.

Tumi ghoddoitat

Toxinch ami ghoddtolim

Tumi dakhoil’lea rostear

Pavlam amchim poddtolim.

Tumi xikoitolim

Tench ami xiktolim

( Him zaun asat kaim magnnim eka bhurgeachim aplea avoi ani xikxoka sovem)

Setembracho mhoino AVOIANK ani XIKOUPEANK bhettoil’lo mhoino. Eka bhurgeachem natem avoi ani xikxokakodde chodd lagchem ani vhodda mhohotvachem. Zoxim tim bhurgeank ghoddoitolim ani vaddoitolim toxinch tim akar ghevunk pavtolim ani somazant apli jinn orthabhorit korunk xoktolim. Bhurgeank sotachea ani promannikponnachea rostear cholpak xikoupacho tancho kaido. Bhugeank fokot gonnit (Maths), vyakronn (Grammar), Bhugol (Geography) oslech vixoi xikoilear puro nhoi. Khorem xikxonn mhollear monacho ani choritracho (character) vikas. Aiz sonvsarant xiklolim monxam thoddim asat oxem nhoi, pun aiz borea sobhavachim ani nitin ani sotan jietolim monxam komi asat. Ani him borim mul’lyam fuddle pillgek divpachi zababdari eka avoichi ani xikxokachi. Tannim zor bhurgeamchea monant ani kallzant lhanponnamtunch visvasachim tin bimyam roilim zalear bhurgim zorur ek borem ani folladik jivit jieupak pavtolim.

Poilem bim --- Apnnacheruch visvas dovrunk xikop. Zaka apleacheruch visvas nam to hea sonvsarant kainch korunk pavcho nam.

Dusrem bim --- Peleachea vo dusreachea boreponnacher visvas. Sogllech zann vaitt vo ghatki aso nant. Hea sonvsarant azun doyall ani mogall monxam asat dekhunuch hea sonvsarant jievpak orth ani bhorvanso asa.

Tisrem bim --- Devacher visvas. Zor amcho Devacher visvas nam tor kallzantli bhorvanxachi divli palovtoli ani ami niraxiponnachea kallokant sanddtolim.

Avoi-bapui ani xikoupea bogor konnachean him uncha molachim biyam bhurgeamcheam kallzamni kil’lovunk zait? Tor tanchem karya khup vhortem ani zababdarechem. Amcheam bhurgeamchim amche sovem zaiteo opekxa asat …tanchim zaitim sopnam asat. Tor asat nhoi ami hea karyak purtim?

**Golda Gracias**