**VAVRANTLEAN DEVAK MHOIMA**

Akh’kea sonvsarant Maiachi ek tarik vavraddeank ani tanchea vavra khatir bhettoil’li asa. Devan sonvsarachea orombhak sakun monxak gham’ varoun aplem pott bhorpachi adnya dil’li ani ti palltoleak aple upott axirvadui bhasailole. Fuddem Bhagivont Paulunui amkam he babtint xittkavun mhunnlam: “Tumkam konnankuch ami zodd zainam zaunk, koxtt korun ani harpit zaun ami dis-rat vavr kela. Konnak vavr korchi khoxi nam, tor tannem jieunchem-i nhoi”(2TES.3,8-10)

Vavrachem mol vollhkun ghetnam ani vavraddeak favo to man ditnam mhaka ek purvil’lea kallavoile kannyecho ugddas ailo.

Ek favtt soglloch khontovlolo ani nirxel’lo Narad Muni (a vedic sage) Bhagwan Vishnuchea (one of the principal gods of Hinduism) dorbarant gelo ani tannem taka proxn kelo: “Tuzo soglleant vhoddlo bhokt konn?” Naradak sarki khatri asli Bhagwan Vishnu dusrea konnachench nanv ghenastonam apleachench nanv ghetlo mhunn. Punn Naradak bholtoch zobab aikunk poddlo: “ Mhozo soglleant vhoddlo bhokt tea dongra kuxik aslolea lhanxea ganvant ravtolo ek gorib ani axikxit (illiterate) xetkamti”. Narad zobab aikun tottaklo. Soglloch ragan bhorun mhonnunk laglo: “Swami, hem oxem koxem zaum ieta? Tuzo soglleant vhoddlo bhokt hanvunch zaunk zai; kiteak disantlean 24 favttim hanv tujem nanv ghetam, 8 favttim tuji puja kortam, dis bhor tukach vonditam”.

Vishnu xantponnan aikot ravlo. Narad mat ragan sarko tambddo zaun mhunnunk laglo : “Tea anaddi xetkamteak tuji puja tori korpak kollta? Disantlean kitle favttim to tujem nanv gheta?”

Vishnun xantponnan taka sanglem :“Faleam fantodder tum mhojea mhoreant ieo ani tuka tujea proxnachi zap melltoli.”

Rat bhor tacho dollo laglo nam. Ken’na kai fantodd zata oxem taka zalem. Suryachim poilim kirnnam ietanch to Bhagwan Vishnu mhoreant ubho ravlo. Vishnun taka mogan evkar dilo . Magir tannem tachea hatant telan voirsun bhorloli ek vatti(small plate) dili ani sanglem: “Hi vatti ghevun akh’khea sonvsarak ek feri (round) marun ieo; punn lokxant dovor, telacho ek legit thembo sokoil poddunk zainam.”

Narad telachi vatti ghevun sonvsarak feri marpak gelo.

Dis dharek poddchea vellar feri marun porot Vishnu mukhar ubho ravlo.

“Swami, Swami, polle hanv ailom …telacho ek legit thembo sokoil uddoi nastonam feri marun ailom. Atam tori tuzo soglleant mogacho bhokt hanv nhoi?”

Bhagwan Vishnun hansot taka vicharlem: “Punn aiz tuvem kitle favtt mhoji puja keli? Kitle favtt mhojem nanv ghetlem?”

Narad soglloch ghuspolo. Mhonnunk laglo: “Tuji puja aiz hanv koxi kortolom aslom? Tuvench dil’lem kam korpant hanv harpit zal’lom. Tuvench dil’lem karya dhan-mon lavun hanvem xarti pavoilem”.

Vishun mhunnlem “Mhojea apurbaechea puta, atam mel’li nhoi tuka tujea proxnachi zap? To gorib xetkamti hanvem nemun dil’lem kam mon lavun korta. Dor vorsa pavsant bhizun …votant korpun pik kaddtta ani hozaramni lokanchi bhuk marta. Vhodda nixtten ani promannikponnan to muniskullachi seva korit asa. Hea itlea kamant guntlolo astanai to utttokuch mhaka noman ani nhidtanam mhaka dinvas divpak ken’nach visornam. Atam koll’lem nhoi tuka kiteak to gorib xetkamti mhozo avddicho bhokt mhonn?”

Devan amkam zonn ekleak vavr dila. Koxtt korun pott bhorpak formailam. Nemlolem karya purai korpak adnya dilea. Promannikponnan ani nixtten amcho vavur korum-ia. Tech porim, amchea tornnatteamni vavrachem mol vollkhunk ani aplim sopnam purai koruk gham’ gollonvchi goroz asa mhunn manun ghevunk tanchea monank uzvadd magum-ia. Vavrantlean Devak mhoima zoddum-ia.

**Golda Gracias**